《六盘山》
清代·王以敏

积雪瞻太华，油云揽东岱。今过六盘山，益信天狡狯。

高高陇坂云，横分雍梁界。一支走北地，群山互鳌戴。

梯空安可穷，毋乃厚坤隘。七月阴崖寒，风雨白日晦。

千盘作螺旋，百转出鸟背。登高望西极，川原尽破碎。

一身裹云气，焉能辨泾汭。元昊昔盗兵，藏鸽逞机械。

宋师实不竞，赤手搏蜂虿。惜哉一韩名，何救好水败。

元老圣朝出，军威震无外。一清关陇尘，再荡祁连秽。

兹山屡驻节，烟岚壮旌旆。事往哲人萎，攀柳尚遗爱。

凄其陇头水，邈矣风云会。驱马拜萧寺，松风漱寒籁。

元宫亦成尘，惟有名山在。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。